4 เซียน (เสี่ย)ลูบคมตลาดทุน
 วานนี้ Money Channel เขาจัดงานก้าวขึ้นสู่ปีที่ 11 
11 มิ.ย. 2558

ธนะชัย ณ นคร
 
วานนี้ Money Channel เขาจัดงานก้าวขึ้นสู่ปีที่ 11 
สถานที่จัดงาน คือ โรงภาพยนตร์สยามภาวลัย ชั้น 6 สยามพารากอน ที่จุคนดูได้กว่า 1,200 ที่นั่ง 
นอกจากงานมอบรางวัล Money Channel Awards 2015 แล้ว ก็ยังมีงาน 2 สุดยอดสัมมนา ปรากฏว่าได้รับความสนใจจากนักลงทุนจนล้นออกมาจากห้อง 
น่าสนใจทั้งสองหัวข้อครับ 
ทั้ง “หุ้นไทยไปต่อไหวหรือไม่ ทฤษฎีใดใช้แล้วอยู่รอด” 
หัวข้อสัมมนานี้ เขาได้เชิญ นักลงทุนรายใหญ่ 4 คน หรือ 4 เซียนที่นักลงทุนต่างรู้จักกันดี มาร่วมเสวนา ทั้ง ดร.นิเวศ, เสี่ยป๋อง, เสี่ยยักษ์ และ คุณพิชัย จาวลา 
ส่วนอีกหัวข้อคือ “เขย่าหุ้นเม่า ให้พวกเราลงจากดอย” 
หัวข้อหลังนี้ หนังสือพิมพ์ “ข่าวหุ้นธุรกิจ” ได้นำเสนอเป็นข่าวหน้า 1 มาให้อ่านกันแล้วครับ 
ส่วนในมุมมองของเซียนหุ้น หรือนักลงทุนรายใหญ่ที่อยู่ในความสนใจของนักลงทุน เริ่มจาก “เสี่ยยักษ์” หรือคุณวิชัย วชิรพงศ์ นั่นแหละ 
เสี่ยยักษ์แนะนำครับว่า หากในตอนนี้ตลาดหุ้นไทยอยู่ในภาวะซบเซาก็ให้ดูว่าอีก 3 เดือนข้างหน้าจะเป็นอย่างไร 
หรือให้มองอนาคตควบคู่ไปด้วย 
และหากดูแล้วยังไม่พอ ก็ต้องดูไปอีก 1 ปีว่าจะเป็นอย่างไร 
ว่ากันว่า เสี่ยยักษ์นั้น มีเทคนิคการลงทุนในหุ้นแบบระยะยาวที่ดีคนหนึ่ง มีระบบการคิด หรือคาดการณ์แนวโน้มผลประกอบการออกมาอย่างเป็นระบบ 
ก่อนหน้านี้ไม่กี่วัน ผมก็มีโอกาสได้คุยแบบส่วนตัวกับเสี่ยยักษ์ครับ 
เขาพูดถึงหุ้นตัวหนึ่งที่เขาเข้าไปลงทุนอยู่ พร้อมกับคาดการณ์แนวโน้มผลประกอบการออกมาอย่างเป็นระบบ 
ผมนี้ฟังแล้วถึงกับทึ่งเลย และรู้เลยว่า ทำไมถึงได้มาเป็นเสี่ยยักษ์ในวันนี้ 
ส่วนมุมมองทั่วๆ ไปนั้น วานนี้เสี่ยยักษ์บอกด้วยว่า ตลาดหุ้นในช่วงครึ่งปีหลังจากนี้ ควรดูก่อนว่ารัฐบาลจะมีการเปลี่ยนแปลงไปอย่างไร เมื่อรัฐบาลเริ่มตั้งตัวได้ หุ้นไทยก็มีแนวโน้มที่จะดีขึ้น 
“การเลือกหุ้นต้องรู้ก่อนว่าราคาหุ้นถูกหรือแพง เลือกลงทุนในหุ้นเทิร์นอะราวด์” 
มาดูนักลงทุนอีกคนกันครับ 
คุณนิเวศน์ เหมวชิรวรากร จัดเป็นนักลงทุนประเภท VI นั่นแหละ 
นักลงทุนรายใหญ่คนนี้บอกครับว่า ปัจจุบันหุ้นไทยหมดยุคทองของการทำกำไรที่เฟื่องฟูไปแล้ว 
แต่ก็ยังมีแต่…ครับ 
เพราะคุณนิเวศน์บอกว่า แต่ไม่ได้หมายความว่าหุ้นจะตกตลอด เพราะอาจมีการขยับตัวขึ้นลงไม่นิ่งสลับกันไป 
หุ้นที่น่าลงทุน ควรเป็นหุ้นที่ให้ผลตอบแทนสม่ำเสมอ ถึงกำไรจะไม่หวือหวามากซักเท่าไหร่ แต่ก็ให้ผลตอบแทนที่มั่นคง ถือได้นาน 
ผ่านไปสองเสี่ยต่างแนะนำลงทุนระยะยาวทั้งนั้น 
มาดูด้าน “เสี่ยป๋อง” หรือคุณวัชระ แก้วสว่าง กันบ้าง 
เสี่ยป๋องบอกว่า การลงทุนหุ้น ให้ใช้เทคนิคเคิลเข้ามาช่วย 
มาถึงตรงนี้ หากจำกันได้ เสี่ยป๋องมักจะนำแนะ หรือบอกอยู่เสมอว่า การเล่นหุ้นของเขาจะดู “กราฟ” 
ทว่าในช่วงนี้ หากเทคนิเคิลอยู่ในช่วงปรับตัว ก็จะต้องดูข่าวและกระแสในการประกอบการตัดสินใจด้วย 
หุ้นจะอยู่ในช่วงไซด์เวย์แบบนี้ไปอีกสักระยะ 
“การเลือกหุ้น ในช่วงนี้ควรรอให้ทุกอย่างอยู่ในทิศทางที่ดีขึ้นก่อน ทั้งความมั่นคง และความเชื่อมั่นของภาครัฐให้กลับมาก่อน” นี่คือคำกล่าวของเสี่ยป๋อง
 มาที่คนสุดท้ายคุณพิชัย จาวลา 
คุณพิชัย เป็นกรรมการบริหารกลุ่มจาวลา เชียงใหม่ และนักลงทุน VI อีกคนหนึ่ง 
และก็เป็น Columnist ในเว็บไซต์ของ Money Channel ด้วย 
เขาแนะนำเทคนิคการลงทุนในหุ้นว่า เราต้องเป็นคนส่วนน้อยของตลาด หรือที่กล่าวว่า อย่าตามหลังมวลชน พร้อมกับยกตัวอย่างว่า แนวทางหุ้นตอนนี้ชี้ให้ “ขาย” เมื่อทุกคนเลือกที่จะ “ขาย” 
ดังนั้น เราควรเป็นคนส่วนน้อยที่เลือกที่จะ “ซื้อ” 
สตรักเจอร์ หรือโครงสร้าง (หุ้นไทย) ตอนนี้คล้ายกับปี 2557 สุดท้ายหุ้นก็กลับขึ้นมาได้ “หุ้นไทยไปต่อได้” 
และ “การเลือกหุ้น ให้ใช้ทฤษฎี VI” 